### Beslutninger

Sagens behandling blev udsat i byrådets møde den 29. oktober 2025.

###

BESLUTNINGSFORSLAG FRA RV OG M

[adresse] har en klar ambition om at gå foran i den grønne omstilling og understøtte både klimamål og cirkulær økonomi. Byrumsinventar – som bænke, lamper, cykelstativer, legepladser, skilte, bomme og pullerter – er en integreret del af byens fysiske identitet og funktion. Det har samtidig et ikke ubetydeligt miljømæssigt fodaftryk, både i fremstilling, transport, materialevalg og levetid.

Selv om den enkelte bænk eller pullert kan virke uvæsentlig, udgør det samlede volumen af byrumsinventar en oplagt mulighed for [adresse] til at skubbe markedet i en mere klimavenlig og bæredygtig retning – gennem klare, gennemskuelige og gradvist skærpede miljøkrav. Ved at opstille minimumskriterier i kommunens udbud og indkøbsspecifikationer, sender vi et tydeligt signal til leverandører og producenter om, at bæredygtighed er et bærende hensyn i vores byudvikling.

Forslag til beslutning

[adresse] indfører minimums miljø- og klimakriterier for alt nyt byrumsinventar, møbler m.v. gældende for alle udbud og direkte indkøb, hvor det er teknisk og økonomisk muligt. Følgende tre krav implementeres nu:

1. Træ skal være dokumenteret bæredygtigt og være FSC- eller PEFC-certificeret

2. Minimum 50% af alt indkøbt plast skal være genanvendt og genanvendeligt efter endt brug.

3. Udstyr skal være miljømærket, fx med EU Ecolabel, Svanemærket, Blue Angel, Cradle to Cradle eller tilsvarende anerkendt ordning

Efter en prøveperiode på to år evalueres de indførte krav på implementering, markedstilpasning og miljø- og klimaeffekt. På baggrund af evalueringen forberedes en skærpelse af kravene.

[adresse] igangsætter samtidigt med indførelsen af minimumskravene en dialog- og orienteringsindsats målrettet leverandører, producenter og rådgivere, hvor der orienteres om kravene og, at [adresse] forventer at stille yderligere krav, herunder bl.a. stille krav om:

4. Miljøvaredeklarationer (EPD)

5. Cradle to Cradle-certificeringer

6. CO2-regnskaber over produktions- og transportled

7. Brug af lavemissionsmaterialer

Forvaltningen tilrettelægger arbejdet med at få indarbejdet kravene i den eksisterende indkøbs- og udbudspolitik, så implementering sker effektivt og ensartet på tværs af magistratsafdelinger.

[adresse]:

Henrik Thygesen, Radikale Venstre

Ofelia Dahl, Moderaterne